《和刘氏蓬轩歌》
元代·郭钰

往与丹邱仙人泛舟弱水之西，采药蓬莱之下，笑坐蓬窗中，蓬外春如画。

三生不得尘缘谢，老去人间结茅舍。却羡刘郎所作之蓬轩，山水娱人甚潇洒。

春风淡沲春云阴，花枝窈窕帘栊深。刘郎酒初醒，独坐蓬轩吟。

月浸澄江雁无影，桂树吹香秋夜永。刘郎歌未终，更向蓬轩饮。

蓬轩饮后醉复眠，楼船美人散如烟，英雄回首皆成仙。

千金买閒不惜费，何日蓬轩容我醉。挂衣薜萝落岩花，荡桨芙蓉弄秋水。

夜半天风捲翠涛，种来修竹齐云高。待把长虹系明月，海上重来钓六鳌。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。